ศูนย์บริการโลหิตแห่งชาติ สภากาชาดไทย ชวนคู่รักร่วมแสดงความรักด้วยการบริจาคโลหิตในเดือนแห่งความรักแต่วันนี้ถึงวันที่ 12 มีนาคม 2564
รองศาสตราจารย์ แพทย์หญิงดุจใจ ชัยวานิชศิริ ผู้อำนวยการศูนย์บริการโลหิตแห่งชาติ สภากาชาดไทย เปิดเผยว่า 14 กุมภาพันธ์ของทุกปี เป็นวันวาเลนไทน์ หรือวันแห่งความรัก ซึ่งหลายๆคน มักใช้โอกาสนี้ แสดงออกถึงความรักความห่วงใย และความรู้สึกดีๆ ร่วมกัน การบริจาคโลหิต เป็นอีกหนึ่งรูปแบบของการแสดงออกความรักที่มีต่อเพื่อนมนุษย์ สามารถแบ่งปันได้ทุกวัน ด้วยการเป็น ผู้ให้โดยไม่หวังสิ่งตอบแทน         ช่วงเดือนมกราคมที่ผ่านมา เกิดภาวะวิกฤติโลหิตขาดแคลนทั่วประเทศ จากการแพร่ระบาดของโรค COVID-19 รอบ 2 โดยเฉพาะการบริจาคโลหิตภาพรวมของประเทศไทยลดลงอย่างมาก ผลกระทบที่เกิดขึ้นอย่างเห็นได้ชัด    คือ ผู้บริจาคโลหิตลดลง โรงพยาบาลเบิกเลือดและไม่สามารถจ่ายให้กับโรงพยาบาลได้ จำเป็นต้องเลื่อนการรักษา โดยเฉพาะผู้ป่วยโรคเลือดที่ต้องได้รับโลหิตในการรักษาเป็นประจำศูนย์บริการโลหิตแห่งชาติ จำเป็นต้องรณรงค์ให้มีการบริจาคโลหิตสม่ำเสมอทุก 3 เดือน เพื่อลดปัญหา การขาดแคลนโลหิตในสถานการณ์การระบาดของโรค COVID-19 จึงถือโอกาสนี้จัดทำโครงการ “ส่งความรัก ผ่านโลหิต ฝ่าวิกฤติ COVID-19” แทนความห่วงใยจากศูนย์บริการโลหิตแห่งชาติ และแทนคำขอบคุณ   จากผู้ป่วยที่ได้รับโลหิตในการรักษาจากโรงพยาบาลต่างๆ ทั่วประเทศ ตั้งแต่วันนี้ ( 14 ก.พ.) -12 มีนาคม 2564 ได้ที่ศูนย์บริการโลหิตแห่งชาติ และหน่วยรับบริจาคโลหิตทั่วประเทศ